तुलसीदास ने टोडरमल को दी थी, कहा था-किसी को दोगे तो फिर नहीं मिलेगी
Ramcharitmanas Controversy - बिहार के शिक्षा मंत्री चंद्रशेखर के बयान के बाद जिस रामचरित मानस पर विवाद चल रहा है, उसकी मूल प्रति बनारस से गायब हो चुकी है
बिहार के शिक्षा मंत्री चंद्रशेखर के बयान के बाद जिस रामचरित मानस पर विवाद चल रहा है, उसकी मूल प्रति बनारस से गायब हो चुकी है। देश के बड़े-बड़े प्रकाशकों के पास भी गोस्वामी तुलसीदास की स्वलिखित प्रति नहीं है।
अयोध्या और वाराणसी से लेकर देश के कई शहरों में दावे तो बहुत किए जाते हैं, लेकिन तुलसीदास की स्वलिखित प्रतियों का कोई प्रमाण नहीं है।
विवादों के बीच जब दैनिक भास्कर ने अयोध्या, गोरखपुर और बनारस में श्रीरामचरित मानस को लेकर पड़ताल की तो गोस्वामी तुलसीदास की स्वलिखित प्रति के गायब होने की कहानी सामने आई। पढ़िए गोस्वामी तुलसीदास की स्वलिखित श्रीरामचरित मानस की प्रति के गायब होने की पूरी कहानी...।
पहले जानिए गीता प्रेस से रामचरित मानस की प्रतियां प्रकाशित हो चुकी हैं...
अब जानिए रामचरित मानस की रचना कहां हुई: गोस्वामी तुलसीदास ने श्रीरामचरित मानस की रचना किस स्थान से की थी, इसे लेकर भी अलग-अलग दावे हैं। गोस्वामी तुलसीदास के जन्म स्थान चित्रकूट से लेकर भगवान राम की जन्मस्थली अयोध्या और शिव की नगरी काशी में मानस की रचना को लेकर दावे किए जाते हैं। हालांकि इसे लेकर साधु-संतों की भी राय एक नहीं है।
पहला दावा: गोस्वामी तुलसीदास का जन्म संवत 1554 में उत्तरप्रदेश के चित्रकूट जिले के राजापुर गांव में हुआ था। गांव में ही श्रीरामचरित मानस मंदिर है, दावा किया जाता है कि गोस्वामी जी ने 966 दिनों में इसी स्थान से श्रीरामचरित मानस की रचना की थी।
दूसरा दावा: अयोध्या में तुलसीदास का मंदिर भी है, जिसे तुलसी चौरा के नाम से जाना जाता है। अयोध्या के संतों का दावा है कि तुलसी चौरा में ही बैठकर गोस्वामी तुलसीदास जी ने पूरी रामचरित मानस की रचना की थी। इसके बाद वह स्वलिखित प्रतियां लेकर काशी चले गए थे।
अयोध्या में भी गोस्वामी जी की स्वलिखित प्रति होने का दावा किया जाता है, लेकिन उसे कोई दिखा नहीं पाया। अयोध्या की साध्वी आचार्या मांडवी अनुचरी बताती हैं, ‘अयोध्या मानस की नगरी है, यहां असंख्य रामायणी (रामायण पढ़ने वाले) पैदा हुए हैं। अयोध्या पवित्र नगरी है, यहीं से राम का पूरा चरित्र लिखा गया है।’
तीसरा दावा : काशी शिव की नगरी है, यहां से तुलसीदास का बड़ा लगाव रहा है। यहां एक अद्भुत मंदिर है, जिसका नाम तुलसी मानस मंदिर है। मान्यता है कि मंदिर उसी स्थान पर बनाया गया है, जहां 16वीं शताब्दी में गोस्वामी तुलसीदास ने 2 साल 7 माह 26 दिनों में रामचरित मानस की रचना की थी।
बताया जाता है कि विक्रम संवत 1631 (1575 ईस्वी) तुलसीदास जी ने चैत्र रामनवमी को लिखना शुरू किया और विक्रम संवत 1633 (1577 ईस्वी) में लेखन पूरा किया था।
गोस्वामी तुलसीदास की जीवनी में इस बात का उल्लेख मिलता है कि उन्होंने वाराणसी आकर काशी विश्वनाथ मंदिर में शिव और मां पार्वती के समक्ष रामचरित मानस का पहला पाठ किया था।
हालांकि काशी और रामचरित मानस से जुड़ी एक किंवदंती भी काफी प्रचलित है। काशी में तुलसीदास की आलोचना करने वाले ब्राह्मणों की संख्या भी अधिक थी।
रामचरित मानस पर सवाल उठाने वाले ब्राह्मणों ने लेखन का परीक्षण कराया था। तुलसीदास के आलोचक ब्राह्मणों ने रामचरित मानस की एक पांडुलिपि को रात में काशी विश्वनाथ मंदिर के गर्भगृह में रखा और गर्भगृह का दरवाजा बंद करा दिया।
सुबह जब गर्भगृह का दरवाजा खोला गया तो रामचरित मानस पर संस्कृत में ‘सत्यम शिवम सुंदरम’ का शाब्दिक अर्थ ‘सत्य, शुभता, सौंदर्य’ अंकित था। साध्वी आचार्या मांडवी अनुचरी के साथ अयोध्या के साधु-संत इसे भगवान शिव के हस्ताक्षर स्वरूप पांडुलिपि पर अंकित होना बताते हैं।
तुलसीदास की स्वलिखित मानस के लिए भास्कर की पड़ताल
श्रीरामचरित मानस की चौपाई पर विवाद के बीच दैनिक भास्कर ने पड़ताल की। इस दौरान अयोध्या के बड़े बड़े रामायणी और साधु-संतों के साथ बड़े प्रकाशकों जैसे गीता प्रेस से बात की गई। पड़ताल के दौरान दावे करने वाले तो मिले, लेकिन गोस्वामी तुलसीदास के स्वलिखित होने का प्रमाण नहीं मिला।
अयोध्या में साधु-संतों के साथ रामायणी ने इसके गायब होने की बात बताई। अधिकतर संतों ने बेनी माधव दास कृत श्रीतुलसीदास जीवन चरित्र के हवाले से गोस्वामी जी की स्वलिखित रामचरित मानस के गायब होने की कहानी सुनाई।
पड़ताल के दौरान अयोध्या में भास्कर टीम की मुलाकात 19 वर्ष की आयु से रामायण की शिक्षा देने वाले अयोध्या के प्रकांड मानस विद्वान रामायणी कमला दास से हुई। कमला दास ने बेनी माधव दास कृत श्रीतुलसीदास जीवन चरित्र में लिखी गई रामचरित मानस के गायब होने की कहानी सुनाई। गोस्वामी तुलसीदास महाराज की जीवनी को उनके समकालीन बेनी माधव दास जी महाराज ने गोसाई चरित्र और मूल गोसाई चरित्र में लिखा है-
‘जब गोस्वामी तुलसीदास जी महाराज काशी में एक कुटिया में रहकर भजन साधना कर रहे थे, वहीं पर एक रात कुछ चोर रामचरित मानस की प्रति को चुराने के लिए कुटी में आए। चोरों को कुटिया के बाहर पहरेदारी करते दो राजकुमार धनुष बाण लेकर दिखाई दिए। ऐसा देख चोर डर गए और कुटिया के अंदर जाने की हिम्मत नहीं जुटा सके। इस घटना के बाद प्रात: काल चोर गोस्वामी तुलसीदास जी के पास आए और पूरा घटनाक्रम बताया।
इस पर गोस्वामी तुलसीदास जी ने बड़ी उत्सुकता से पूछा कि पहरा दे रहे दोनों राजकुमार दिखने में कैसे थे। दोनों राजकुमार का हुलिया जानने के बाद तुलसीदास ने कहा तुम बड़े भाग्यशाली हो, तुम्हें भगवान राम और लक्ष्मण ने दर्शन दिया है। 
इस घटना के बाद तुलसीदास को लगा कि उनके कारण ठाकुर जी को इतना कष्ट सहना पड़ रहा है। अब ऐसे में कुटिया में कुछ रखना ही नहीं चाहिए, जिससे ठाकुर जी को इतनी पहरेदारी करनी पड़े। धन और अन्य सामानों को गोस्वामी जी ने दान कर दिया, श्रीरामचरित मानस की प्रति काे उन्होंने अपने मित्र टोडरमल को दे दिया।
गोस्वामी जी ने श्रीरामचरित मानस देते हुए यह कहा था कि तुम इसे अपने पास ही रखना, इसकी उपासना से हर मनोकामना पूरी होगी। लेकिन यदि इसे किसी को दोगे या रामायणजी कहीं गईं तो गायब हो जाएंगी।’
टोडरमल अकबर के वित्तमंत्री और नवरत्नों में शामिल थे। गोस्वामी तुलसीलदार के कहे अनुसार काफी दिनों तक टोडरमल के घर में श्रीरामचरित मानस की पूजा होती रही। वह उसे चांदी का मंजूषा बनाकर अपने पास रखे रहे, लेकिन एक समय आया, जब उनके परिवार की बेटी काे श्रीरामचरित मानस से बड़ा लगाव हो गया था।
विवाह के बाद उसने प्रेमवश मंजूषे को उठाकर डोली में रख लिया। जब वह ससुराल पहुंची और मंजूषा खोलकर देखा तो उसमें गोस्वामी जी की स्वलिखित श्रीरामचरित मानस नहीं थी। काफी तलाश हुई, लेकिन वह नहीं मिली।
अब जानिए गायब होने के बाद कहां से आई चौपाई
गोस्वामी तुलसीदास की स्वलिखित श्रीरामचरित मानस के गायब होने के बाद जन-जन तक चौपाई कैसे पहुंची? अयोध्या के रामायणी कमला दास समेत दूसरे संतों का इस सवाल पर तर्क है कि तत्कालीन समय के साधु-संतों में रामचरित मानस का काफी प्रचलन था। लोगों को कंठस्थ हो गया था। इसके बाद यह जन-जन तक पहुंच गया।
अयोध्या के साधु संतों ने बताया कि उस समय में अयोध्या में श्रीरामचरित मानस का पाठ इतना तेजी से होने लगा था कि बहुत लोगों ने श्रीरामचरित मानस को पूरी तरह से कंठस्थ कर लिया था। अयोध्या में कई ऐसे किसान गृहस्थ भी मिले हैं, जो पूरी रामायण कंठस्थ कर लिए हैं।
कमलादास बताते हैं कि उस समय के महात्माओं ने रामचरित मानस को कंठस्थ कर लिया था, इसके बाद में सभी लोगों ने लिखा। पूर्व में इतना प्रकाशन नहीं था, लेकिन बाद में धीरे-धीरे लेखकों ने इसका प्रकाशन भी किया। क्रांति गीता प्रेस से आई, कम मूल्य में गीता प्रेस ने रामचरित मानस का प्रकाशन कर जन जन तक पहुंचाने का बड़ा काम किया है।
सबसे बड़े प्रकाशक गीता प्रेस के पास भी नहीं मूल प्रति…
गोस्वामी तुलसीदास की स्वलिखित रामचरित मानस की तलाश में भास्कर टीम गोरखपुर में गीता प्रेस पहुंची। यहां हमारी मुलाकात प्रबंधक लालमणि तिवारी से हुई। हमारा सवाल रामचरित मानस के प्रकाशन के आधार को लेकर था, प्रबंधक बताया कि जितने भी ग्रंथों का प्रकाशन होता है पहले उसकी प्रमाणिकता की पूरी जांच कराई जाती है। रामचरित मानस के प्रकाशन में भी पूरी तरह से सावधानी बरती गई है।
रामचरित मानस की प्राचीन प्रतियां जहां-जहां से मिली थी, उसका उल्लेख अपनी पुस्तक में भी किया है। प्रबंधक ने प्रमाण के लिए श्रीरामचरित मानस का “मानसांक” हमारे सामने रखा, जिसमें गीता प्रेस में रामचरित मानस के प्रकाशन का पूरा आधार बताया गया है। प्रबंधक के मुताबिक गीता प्रेस की लाइब्रेरी में दो प्राचीन प्रति हैं, वह काफी पुरानी हैं, इनके आधार पर ही प्रकाशन होता है।
ऐसे तैयार हुए सभी कांड: गीता प्रेस के मुताबिक बहुत खोजबीन और जांच पड़ताल करने पर समय की दृष्टि से हमे तीन प्राचीन प्रतियां मिली हैं। एक श्रीअयोध्या जी के श्रावण कुंज का बालकांड जो संवत 1661 का लिखा है, दूसरा राजापुर का अयोध्याकांड जो श्रीगोस्वामी जी महाराज के हाथ का लिखा कहा जाता है।
परन्तु इसमें संदेह है, क्योंकि उसकी लिपि गोस्वामीजी के हाथों से लिखी हुई सरस्वती भवन काशी में सुरक्षित वाल्मीकी रामायण से नहीं मिलती है। लेकिन वह है बहुत पुरानी और प्रमाणिक, इसमें कोई संदेह नहीं।
तीसरा दुल्ही का सुंदरकांड जो संवत 1672 का लिखा है और गोस्वामी तुलसीदास जी के हाथों का लिखा हुआ कहा जाता है। उसकी लिपि भी गोस्वामी जी की लिपि से ठीक मिलती है। बहुत सुंदर अक्षर हैं। बाल, अयोध्या और सुंदर इन तीनों कांडों का प्रकाशन इसी आधार पर किया जाता है।
इसके अलावा शेष चार कांडों का श्रीभागवत दास जी की प्रति के आधार पर पाठ संशोधन और राजापुर की प्रति में प्राप्त व्याकरणों के अनुसार संपादन करके एक छपने योग्य प्रति पंडित चिम्मनलाल जी गोस्वामी (एमए) और पंडित नंद दुलारे जी बाजपेयी (एमए) ने मिलकर तैयार की।
गीता प्रेस को भी है गोस्वामीजी की स्वलिखित प्रति की तलाश
गीता प्रेस का कहना है कि पंडित चिम्मनलाल जी गोस्वामी और पंडित नंददुलारे जी वाजपेयी ने अपनी समझ से बड़ी ही सावधाानी, लगन, परिश्रम और ईमानदारी से पाठ का चुनाव और संशोधन किया है। वैसे अभी भी उन्हें पूर्ण संतोष नहीं है। गोस्वामी तुलसीदास जी के हाथ की या उनके जीवन समय की लिखी पूरी प्रति या फिर अलग अलग कांड प्राप्त करने में लगे हैं। इसके लिए खोज हो रही है।
गीता प्रेस का कहना है कि श्रीरामजी की कृपा से कहीं ऐसी प्रति मिल गई तो गीता प्रेस से जो रामचरित मानस प्रकाशित होगा, उसमें पाठ और भी शुद्ध हो जाएगा, नहीं तो जो कुछ है सो है ही। प्रेस ने इसका विस्तृत उल्लेख अपने “मानसांक” में भी हूबहू किया है।
पटना के महावीर मंदिर के पास भी नहीं स्वलिखित प्रति
चौपाई पर विवाद के बीच पटना के श्रीमहावीर स्थान न्यास समिति ने ‘शुद्र’ को ‘क्षूद्र’ कर दिया है। हालांकि इसके बाद भी विवाद शांत नहीं हुआ है। बिहार के शिक्षामंत्री के बाद अब यूपी में चौपाई को लेकर विवाद जारी है।
पड़ताल के क्रम में भास्कर टीम ने श्रीमहावीर स्थान न्यास समिति के सचिव आचार्य किशोर कुणाल से बात की। आचार्य का दावा है कि सबसे प्राचीन रामचरित मानस का प्रकाशन 1810 में हुआ था। फोर्ट विलियम कॉलेज कोलकाता से प्रकाशित पुस्तक के संपादक पंडित सदल मिश्र ने किया था।
आचार्य के मुताबिक 1830 में कोलकाता से प्रकाशित हिंदू एंड हिंदुस्तानी सेलेक्शन में भी प्रकाशित सुंदर कांड की प्रति उनके पास है। 4 मई 1874 में मुंबई से प्रकाशित ग्रंथ भी उनके पास है। 1883 में प्रकाशित बिहार दर्पण में तुलसीदास के दोहा और सूक्ति के संकलन की प्रति भी उनके पास है।
आचार्य किशोर कुणाल ने यह भी दावा किया कि अब तक 1810 से लेकर 1883 तक चार प्रकाशित प्राचीन ग्रंथों का पाठ है। आचार्य का कहना है कि 1930 और 1935 में जब गीताप्रेस ने श्रीरामचरित मानस का प्रकाशन किया तो कई अशुद्धियां भी हुई हैं। क्षूद्र की जगह शूद्र प्रमुख है।
किशोर कुणाल का कहना है कि गोस्वामीजी की स्वलिखित प्रति का कोई पता नहीं है। वह काफी प्रयास भी किए लेकिन कहीं मिली नहीं है। दावे जो किए भी गए वह प्रमाणिक नहीं हुए। पूर्व में जब विद्वानों ने इसे लिखा होगा तो हो सकता है, उनके पास गोस्वामीजी की स्वलिखित प्रति रही होगी।
हालांकि श्रीरामचरित मानस तब तक इतनी लोकप्रिय हो चुकी थी कि विद्वानों को पूरा पाठ कंठस्थ हो गया था। इसे प्रभु का प्रताप भी माना जाता है, जन जन तक मानस की प्रतियां पहुंची।
जिस रामचरित मानस पर विवाद, उसकी छपाई 3 करोड़ के पार
अकेले गीता प्रेस ने ही इसकी 3 करोड़ से अधिक प्रतियां प्रकाशित कर दी हैं। गीता प्रेस, गोरखपुर के प्रबंधक लाल मणि तिवारी बताते हैं कि चौपाई का प्रकाशन अलग-अलग तरह से होता है।
पूरी रामचरित मानस के साथ अलग से भी सुंदरकांड का प्रकाशन किया जाता है। अलग-अलग साइज और आकार में इसका प्रकाशन हर दिन होता है।
प्रबंधक के मुताबिक 22 दिसंबर 2022 को प्रेस की तरफ से पूरी गिनती कराई गई थी, इसमें रामचरित मानस का पूरा डेटा सामने आया था। श्रीरामचरित मानस का प्रकाशन कई भाषा में होता है। नेपाली भाषा में भी इसका प्रकाशन होता है। नेपाल में भी नेपाली भाषा में पुस्तक की काफी डिमांड रहती है।
गीता प्रेस में 1615 की पांडुलिपि, 12 आना में बिकी थी प्रति
गीता प्रेस गोरखपुर की लाइब्रेरी में वर्ष 1615 की मानस की प्रति है। इस आधार पर श्रीरामचरित मानस का प्रकाशन किया जाता है। लाल मणि तिवारी बताते हैं कि सुंदर कांड संवत 1672 का है, यानी वर्ष 1615 में इसे लिखा गया था। यह सबसे प्राचीन लिपि है, इसी के आधार पर ही रामचरित मानस का प्रकाशन किया जाता है।
गीता प्रेस ने 1923 में प्रकाशित श्रीरामचरित मानस को 12 आना मूल्य में बेचा था। इसमें मुद्रक और प्रकाशक का नाम घनश्याम दास जालान अंकित था। टीकाकार के रूप में हनुमान प्रसाद पोद्दार का नाम है।
गीता प्रेस के मुताबिक श्रीरामचरित मानस का प्रकाशन शुरू हुआ, इसके बाद लगातार चल रहा है। श्रीरामचरित मानस का प्रकाशन हर दिन गीता प्रेस में किया जा रहा है। इसमें हर तरह की साइज होती है, सुविधा के अनुसार पाठक इस धार्मिक ग्रंथ को खरीदते हैं।
